
РЕПУБЛИКА БЪЛГАРИЯ
Министър на земеделието и храните 

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ

ДОКЛАД
от д-р Георги Тахов – министър на земеделието и храните


Относно: Проект на Постановление на Министерския съвет за допълнение на Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по чл. 179, ал. 1 от Закона за горите (обн., ДВ, бр. 102 от 2011 г.; изм. и доп., бр. 9 от 2014 г., бр. 31 от 2015 г., бр. 78 от 
2017 г., бр. 19 и бр. 60 от 2020 г.)


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за допълнение на Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по чл. 179, ал. 1 от Закона за горите.

Причини, които налагат приемането на акта
Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по чл. 179, ал. 1 от Закона за горите (ПМС № 343 от 2011 г.) последователно е допълвано и изменяно през 2014 г., 2015 г., 2017 г. и двукратно през 2020 г. Изменян е размерът на отчисленията към фонд „Инвестиции в горите” за отделни държавни предприятия, включително този размер е детайлизиран при продажба на пострадала от биотични и абиотични фактори иглолистна и широколистна дървесина.
Настоящото предложение касае промяна на отчисленията при продажбата на незасегнатата от повреди дървесина, внасяни от всички шест държавни предприятия по чл. 163 от Закона за горите в собствения им фонд „Инвестиции в горите“ за определен период от време. Същите в момента са в размер съответно на: 2 лв. за куб. м дървесина – за „Североизточно държавно предприятие“; 4 лв. за куб. м дървесина – за „Северозападно държавно предприятие“ и „Югоизточно държавно предприятие“; 5 лв. за куб. м  дървесина – за „Северноцентрално държавно предприятие“ и „Югозападно държавно предприятие“ и 8 лв. за куб. м дървесина – за „Южноцентрално държавно предприятие“.
Предлаганата промяна е свързана със същественото понижаване на цените на дървесината през настоящата 2024 година вследствие на комплексни причини – влиянието на европейските пазари и спада в търсенето на продуктите от дървесина на международните пазари и на дървата за огрев от физически лица за лични нужди в страната. Това обстоятелство рефлектира директно и осезаемо върху държавните предприятия по чл. 163 от Закона за горите, на които е предоставено управлението на горските територии – държавна собственост, и които осъществяват продажбата на дървесината, добита от тях. Спадът в потреблението, респективно търсенето на дървесина, доведе през 2024 г. до прекратяване на голяма част от сключените договори за продажба на дървесина на високи достигнати цени след проведени състезателни процедури от държавните предприятия и техните териториални поделения. Липсата на участници в редица търгове за продажба наложи намаление на началните продажни цени на дървесината, предлагана от държавните горски и ловни стопанства, между 10 и 30 лева за куб. м при различните асортименти и дървесни видове.
За 2023 г. отчетеният спад при продажбите на дървесина от шестте държавни предприятия е в размер на 19% спрямо 2022 г., а към деветмесечието на 2024 г. – с още 7% спрямо същия период на 2023 г. Намаленият добив и реализация на дървесината, добивана от държавните гори, в съчетание с намалението и на продажните цени на дървесината през 2024 г. влоши в значителна степен финансово предприятията. Към 30.09.2024 г. четири от шестте държавни предприятия отчитат междинен финансов резултат загуба в общ размер, надхвърлящ 4 млн. лева. Липсата на индикации през последните месеци за подобрение на търсенето на дървесина в страната обуславя необходимостта от предприемането на допълнителни административни действия за облекчаване изпълнението на дейностите на държавните горски предприятия през 2024 и 2025 г. Финансово затруднено е изпълнението на планираните за годината горскостопански, ловностопански и други дейности, включително и издръжката на работещите в предприятията и техните териториални поделения.
Ситуацията налага да се търси ефективно решение за освобождаване на оперативни средства на предприятията именно за обезпечаване на посочените дейности и разходи. Едно удачно решение е временно, за срок от 6 месеца, до стабилизиране на пазара на дървесина и финансовото състояние на предприятията, да бъде намален размерът на отчисленията, които предприятията правят за фонд „Инвестиции в горите“ при  продажбата на дървесина. 
В тази връзка, предлагам да бъде направено допълнение в Преходните и Заключителни разпоредби на Постановление № 343 на Министерския съвет от 
2011 г., като се създаде § 6, с който за периода от 01.10.2024 г. до 31.03.2025 г. се определи чувствително по-нисък размер на частта от продажната цена на дървесината, спрямо определения с чл. 1, ал. 1 и 2. Предлага се този размер да бъде еднакъв при продажбата на всяка дървесина, включително стояща на корен за физически лица, вършина или широколистна дървесина, повредена от абиотични и биотични фактори и въздействия. Конкретният размер за Северозападно държавно предприятие, Югозападно държавно предприятие, Северноцентрално държавно предприятие, Североизточно държавно предприятие и Югоизточно държавно предприятие е 1 лв. за куб. м, а за Южноцентрално държавно предприятие – 4 лв. за куб. м. Значителното намаление на размера на отчисленията по чл. 1, ал. 1 от ПМС 
№ 343 от 2011 г. предполага за същия период да бъдат променени и текстовете по ал. 2 и 3, касаещи отчисленията при продажбата на стояща дървесина на корен, продадена на физически лица за лична употреба, и вършината, както и продажбата на широколистна дървесина, повредена от биотични и абиотични фактори и въздействия. Предлага се за периода от 01.10.2024 г. до 31.03.2025 г. да отпадне размера по чл. 1, ал. 2, както и по чл. 1, ал. 3 от 50 на сто от определената в ал. 1 част от продажната цена. По отношение на частта от продажната цена на недървесните горски продукти ще продължи да действа размера, определен с чл. 1, ал. 2.

Цели
С приемането на проекта се цели бързо и непосредствено да се стимулира по-ефективното управление на оперативните средства на предприятията за изпълнение на обичайната им дейност и да се заздрави финансовата им стабилност през последното тримесечие на 2024 г. и първото тримесечие на 2025 г., което е от съществено значение за поддържането на доброто здравословно състояние на горите и опазването на горските ресурси. Очакванията на Министерството на земеделието и храните, респективно на държавните предприятия по Закона за горите, са при подобряване на пазарната конюнктура и търсене на непреработена дървесина в страната и включително от държави-членки на Европейския съюз и съседни на България държави, с които страната има подписани двустранни споразумения за икономическо сътрудничество, реализираните количества дървесина от държавните гори, предоставени за управление на предприятията, да ги съживи финансово и възвърне приходите от дейността им до обичайните нива от 2021 и 2022 г. При реализиране на тези очаквания за подобрение на финансовата стабилност на държавните предприятия по Закона за горите автоматично, от 01.04.2025 г. ще се възстанови размера на частта от продажната цена на дървесината, която предприятията внасят във фонд „Инвестиции в горите“, прилагана през последните 4 години, без да се налага последващо изменение на нормативния акт. Проектът няма да окаже въздействие върху микро, малки и средни предприятия.

Очаквани резултати от прилагането на акта
Приемането на проекта на акта ще позволи предприятията да оперират с повече собствени финансови средства и подобрят отчетените към момента отрицателни финансови резултати от дейността си поради намаленото търсене и чувствителното понижение на цените, на които се търгува дървесината през настоящата 2024 г. От икономическа гледна точка, държавните предприятия по Закона за горите ще бъдат допълнително финансово стабилизирани чрез увеличаване на собствените им оперативни средства през последното тримесечие на 2024 г. и първото тримесечие на 2025 г. в очакван размер около 3 млн. лв. общо за шестте предприятия, чрез временно намаляване на размера на отчисленията към собствените им фондове „Инвестиции в горите“ за срок от 6 месеца.

Финансови и други средства, необходими за прилагането на новата уредба
Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация. За приемането на акта не са необходими допълнителни разходи/трансфери/други плащания по бюджета на Министерството на земеделието и храните.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Анализ за съответствие с правото на Европейския съюз
Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
Съгласно чл. 26, ал. 3 и 4 от Закона за нормативните актове проектът на постановление, докладът (мотивите) към него, частичната предварителна оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В съответствие с чл. 26, ал. 5 от Закона за нормативните актове, справката за постъпилите предложения и становища, заедно с обосновка за неприетите предложения в резултат на проведената обществена консултация, е публикувана на интернет страницата на Министерството на земеделието и храните и на Портала за обществени консултации.
Проектът на Постановление на Министерския съвет за допълнение на Постановление № 343 от 2011 г. на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8 от Устройствения правилник на Министерския съвет и на неговата администрация, предлагам Министерският съвет да приеме приложения проект на Постановление за допълнение на Постановление № 343 на Министерския съвет от 2011 г. за определяне размера на частта от продажната цена на дървесината и недървесните горски продукти по чл. 179, ал. 1 от Закона за горите.

1. Справка за отразяване на постъпилите становища;
1. Постъпили становища;

Д-Р ГЕОРГИ ТАХОВ
Министър на земеделието и храните

